Hier rondom Sydney is daar sommer 'n magdom plekke om te gaan piekniek hou as jy die dag lus kry om bietjie weg te kom op 'n Sondag middag. Een so 'n plek wat ons onlangs ontdek het is McCarrs Creek. Dit is net so 'n katspoegie weg van West Head en ook deel van die Ku-ring-gai natuurreservaat. Dit is geleë naby Scotland Island in die sout rivierloop wat tussen Palm Beach en West Head inloop. Natuulik is dit ook langs 'n Soutwater woud (Mangrove Forest) en baie van die seilbootjies waarmee mense op die see gaan seil word hier by McCarrs Creek gestoor.
Daar is heerlike sitplek onder koeltebome, plek vir vistermanne en mens kan ook met 'n kajak op die rivierloop gaan roei.
Dit laat my nogal dink aan die liedjie wat John Williamson oor die "Creek" geskryf het waar Aussies so lekker visvang.
Indien julle belang stel om na enige "Creek" in Australië te soek, gaan kyk by hierdie webtuiste, wat 21026 sulke "creeks" op 'n databasis het vir Australië.